stanford-oval/wikipedia huggingface dataset:
Kasvojentunnistus

Hahmotelma kameran automaattisesta kasvojentunnistuksesta.
Kasvojentunnistus on kasvojen tunnistamiseen perustuva biometrisen tunnistamisen ala. Kasvojentunnistusta käytetään tunnistautumiseen ja eri henkilöiden erottelemiseen.
Tekniikka

Aluksi ohjelma opetetaan tunnistamaan kasvot näyttämällä sille kuvia erilaisista kasvoista ja asioista, joissa ei ole kasvoja. Ohjelma käy läpi kasvokuvia ja etsii niistä kasvoja, jotka se tunnistaa toisistaan muun muassa kasvojen osien etäisyyden ja kasvojen pintarakenteen avulla. Tunnistettuja kasvoja verrataan kasvokuvia sisältävään tietokantaan, josta etsitään vastaavia kasvoja. Käyttämällä kolmiulotteista kasvokuvaa ihminen voidaan tunnistaa tehokkaammin kuin kaksiulotteisesta kuvasta, sillä siitä voidaan erottaa enemmän ihmistä yksilöiviä piirteitä. Kolmiulotteiseen kuvaan perustuvan kasvojentunnistuksen avulla ihminen voidaan tunnistaa myös sivukuvasta. Facebookin tekoälyä hyödyntävä DeepFace-teknologia kykenee tunnistamaan kaksiulotteisesta kuvasta kasvot luomalla niistä 3D-mallin, jonka eteenpäin käännettyjen kasvojen kasvonpiirteiden perusteella voidaan etsimään vastaavuuksia muista kuvista.
Käyttökohteet > Henkilöiden erottelu, seuranta ja mainonta

Kasvojentunnistusta käytetään monissa kuvankäsittelyohjelmissa ja sosiaalisen median palveluissa eri henkilöiden erottelemiseen ja ryhmittelemiseen valokuvista sekä videoista. Kameroissa sitä käytetään yleensä pelkästään kasvojen tunnistamiseen kuvasta.
Automaattisena tunnistautumiseen perustuvaa kasvojentunnistusta voidaan käyttää laajojen ihmismassojen skannaamisen. Etelä-Walesin poliisi testasi sen käyttöä vuoden 2017 Mestarien liigan finaalissa. Reaaliaikaista automaattista kasvojentunnistusta on pidetty uhkana yksityisyydelle.
Kasvojentunnistusta voidaan käyttää kohdennettuun mainontaan tunnistamalla videokuvasta ihmisen perustietoja. Facebook käyttää palvelussaan automaattista kasvojentunnistusta, johon ei kysytä käyttäjän suostumusta. Tämän on arveltu luoneen maailman suurimman biometrisen tietokannan, jota käytetään yhdessä muun palvelun keräämän tiedon kanssa kohdennettuun mainontaan.
Kanadassa Waterloon yliopistossa löydettiin kasvojentunnistus makeisia myyvästä automaatista. Invendan toimittamat automaatit eivät kysy käyttäjältä suostumusta ennen tietojen keräämistä, joka on vastoin GDPR-lakia. Yliopiston edustajan mukaan ohjelmisto on pyydetty kytkemään pois kunnes automaatit voidaan poistaa. Aiemmin Cadillac Fairview'n ostoskeskuksen tietokioskeista löydettiin kasvojentunnistus, jonka seurauksena Cadillac Fairview pakotettiin tuhoamaan kerätty tietokanta.
Käyttökohteet > Tunnistautuminen

Kasvojentunnistusta voidaan käyttää muiden tunnistautumistapojen korvaajana tai niiden rinnalla rajatarkastuksissa ja tietokoneissa. Windows 10 sisältää biometrisen tunnistautumisen Windows Hello -palvelun, joka mahdollistaa tietokoneelle tunnistautumisen kasvojentunnistusta käyttämällä. Viranomaiset käyttävät kasvojentunnistusta tunnistautumiseen muun muassa lentokentillä. Australia on suunnitellut aloittavansa kesällä 2018 biometriseen tunnistautumiseen perustuvan matkustamisen nopeuttamiseen tähtäävän rajatarkistuskokeilun, jossa yhtenä vaihtoehtona on kasvojentunnistus. Samsung Galaxy S8 -puhelimesta pystyttiin pian julkaisun jälkeen kiertämään kasvojentunnistuksen perustuva lukitus näyttämällä valokuvaa, jossa oli puhelimen omistajan kasvot. Lisäksi kasvojentunnistukseen perustuvaa lukitusta voitaneen huijata ottamalla kasvokuva nukkuvan henkilön kasvoista.
Sovellutukset > Ilmeiden tunnistus

Kasvojentunnistusta voidaan käyttää yksinkertaisten perusilmeiden tunnistamiseen, millä pyritään yhdessä tekoälyn kanssa tunteiden tulkintaan. Tunteiden tulkitseminen ilmeistä on kuitenkin nykyisellään alkutekijöissään, eivätkä ilmeet ole välttämättä merkkejä aidoista tunteista.
Sovellutukset > Hymyntunnistus

Hymyntunnistus on kasvojentunnistukseen perustuva toiminto, joka ottaa valokuvan tunnistaessaan hymyilevät kasvot. Hymyntunnistuksella varustetulla kameralla kestää yleensä 1–1,5 sekuntia kuvan ottamiseen. Älypuhelimissa hymyntunnistus on yleensä vain etukamerassa.
Kasvojentunnistukselta suojautuminen

Ilman käyttäjän suostumusta tapahtumaa kasvojentunnistusta pidetään uhkana yksityisyydelle. Kolmiulotteisen kasvokuvan tunnistamiseen perustuvaa kasvojentunnistusta voidaan käyttää ihmisen tunnistamiseen huomaamatta. Japanin kansallinen informaatiotutkimuksen laitos kehitti vuonna 2015 silmikon, joka hämää kasvojentunnistusta peittämällä silmän ja sen ympäristön tunnistamista häiritsevällä kuviolla. Taiteilija Adam Harvey huijasi vuonna 2017 tehdyssä HyperFace-projektissaan kasvojentunnistusta pukeutumalla lukemattomia kasvoja sisältävään asusteeseen, josta kasvojentunnistusalgoritmi ei kyennyt tunnistamaan oikeita kasvoja.
Aiheesta muualla

Wikimedia Commonsissa on kuvia tai muita tiedostoja aiheesta .
Kasvojen tunnistus markkinoinnissa Yle Areena
Amiraliteettienkäpinkäinen

| Amiraliteettienkäpinkäinen |
| --- | --- |

Tieteellinen luokittelu
Domeeni::  Eukaryootit Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Varpuslinnut Passeriformes
Heimo::  Käpinkäiset Campephagidae
Suku::  Harmaakäpinkäiset Coracina
Laji::  ingens
Kaksiosainen nimi
 Coracina ingens  (Rothschild & Hartert, 1914) 
Katso myös
   Amiraliteettienkäpinkäinen Wikispeciesissä  
Infobox OKNimi-testi OK: 
Amiraliteettienkäpinkäinen (Coracina ingens) on käpinkäisten heimoon kuuluva varpuslintu. Sitä tavataan Amiraaliteettisaarilla.
Alles verloren

| ”Alles verloren” Bushido |
| --- | --- | --- |

Singlen tiedot
 Albumilta: 7
 Julkaistu: 17. elokuuta 2007
 Tuottaja(t): Beatlefield
 Tyylilaji: Rap
 Kesto: 04.27
 Levy-yhtiö: ersguterjunge
Listasijoitukset
 Ö3 Austria TOP 40 #3 (2007)
Bushido muut singlet
| ”Janine” 2007 | ”Alles verloren” 2007 | ”Reich mir nicht deine Hand” 2007 |
Alles verloren on Bushidon yhdestoista single ja ensimmäinen single 7 albumilta ja se julkaistiin vuonna 2007. Kappaleen sanoittivat Bushido, Chakuza ja DJ Stickle.
Listasijoitukset

| Vuosi | Lista | Sijoitus |
| --- | --- | --- |
| 2007 |  Media Control Charts | 14 |
| 2007 |  Ö3 Austria TOP 40 | 3 |
| 2007 |  Hitparade | 22 |
Alleviivaus

Alleviivattu sana
Alleviivaus on tekstin korostuskeino. Alleviivausta voidaan käyttää esimerkiksi tarkasteltavan kohdan merkitsemiseen kursivoidussa sitaatissa. Alleviivaus on ainoana korostuskeinona ongelmallinen, sillä runsaasti alleviivattu teksti ja pitkät alleviivausjaksot haittaavat lukemista ja ovat levottoman näköisiä.
Verkkotekstissä alleviivaus merkitsee yleensä linkkiä, eikä sitä sen vuoksi tulisi käyttää korostuskeinona.
Aiheesta muualla

Kuvia tai muita tiedostoja aiheesta Alleviivaus Wikimedia Commonsissa
Typografia
| --- | --- |
Typografit ja kirjainmuotoilijat:   Jonathan Barnbrook  Saul Bass  Ed Benguiat  Morris Fuller Benton  Neville Brody  Frederic Goudy  Claude Garamond  Eric Gill  Tomi Haaparanta  Nicolas Jenson  Edward Johnston  Donald Knuth  Rudolf Koch  Sami Kortemäki  Zuzana Ličko  William Morris  Stanley Morison  Jan Tschichold  Carol Twombly  Wolfgang Weingart  Hermann Zapf  Gudrun Zapf-von Hesse 
Kirjaintyylit ja -lajit:   Anfangi  Antiikva  Arial  Baskerville  ITC New Baskerville  Calibri  Comic Sans  Egyptienne  Fraktuura  Garamond  Gill Sans  Helvetica  Palatino  Times Roman  Unsiaali  Verdana 
Merkit:   Alduksen lehti ❦  Asteriski *  Ät-merkki @  Englannin punta £  Ampersandi &  Jokerimerkki  Kappaleen merkki ¶  Luetelmamerkki  Luettelo matemaattisista merkeistä  Plus-miinusmerkki ±  Promille ‰  Prosentti %  Pykälämerkki §  Risti †  Ristikkomerkki #  Rub el Hizb ۞  Tekijänoikeusmerkki ©  Tilde ~  Valuuttamerkki ¤  Yläpuolinen indeksointipilkku 
Suuntaukset:   Amerikan uusi aalto  Dekonstruktivismi  Postmodernismi  Sveitsiläinen tyyli 
Muut aiheet:   Aakkoslaji  CamelCase  Glyyfi  Goottilaiset kirjaintyypit  Kapiteeli  Kirjain  Kirjaintyyppi  Kursiivi  Ligatuuri  Logo  Lorem ipsum  Orpo- ja leskirivit  Painokirjaimet  Sans-serif  Serif  TrueType  Web Open Font Format  X-korkeus  Yliviivaus  Ylleviivaus  Ylä- ja alaindeksi
Akio Ōtsuka

| Akio Ōtsuka> 大塚 明夫 |
| --- | --- |

Henkilötiedot
Syntynyt: 24. marraskuuta 1959 (ikä 64)  Tokio
Näyttelijä
Taiteilijanimet:  Akio Ohtsuka
Aktiivisena:  1988–
Merkittävät roolit:  Solid Snake (Metal Gear Solid 2) Black Jack (Black Jack)
Aiheesta muualla
IMDb 
Akio Ōtsuka (jap. 大塚 明夫, Ōtsuka Akio, s. 24. marraskuuta 1959 Tokio, Japani) on yksi arvostetuimmista japanilaisista ääninäyttelijöistä. Hänen isänsä on ääninäyttelijä Chikao Ōtsuka. Akio Ōtsuka on naimisissa ääninäyttelijä Yōko Soumin kanssa. Akio Ōtsuka tunnetaan kenties parhaiten Solid Snaken äänenä Metal Gear Solid -pelien japaninkielisissä versioissa. Muita tunnettuja tärkeitä rooleja on muun muassa Batou  Ghost in the Shell -sarjoista ja -elokuvista, sekä Muumilaakson tarinoita tv-sarjassa ja Muumipeikko ja pyrstötähti elokuvassa Muumipapan äänenä, hän oli Muumipappa myös Muumit Rivieralla -elokuvassa.
Aiheesta muualla

Voice Chasers (Arkistoitu – Internet Archive)
Ajosjärvi (Mänttä-Vilppula)

| Ajosjärvi |
| --- | --- |
Valtiot:  Suomi
Maakunnat:  Pirkanmaa
Kunnat:  Mänttä-Vilppula
Koordinaatit:  62°01′51″N, 24°27′04″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Ruoveden alue (35.33)
Laskuoja:  oja Ruoveden Huutoselkään 
Järvinumero:  35.335.1.001
Mittaustietoja
Pinnankorkeus:  97,9 m  
Rantaviiva:  24,8402 km  
Pinta-ala:  4,15725 km²  
Tilavuus:  0,012065 km³  
Keskisyvyys:  2,9 m  
Suurin syvyys:  10,7 m  
Saaria:  38 
 fiAjosjärvi 
Ajosjärvi  on Pirkanmaalla Mänttä-Vilppulassa Vilppulan taajaman länsipuolella sijaitseva järvi.
Maantietoa

Järven pinta-ala on 416 hehtaaria eli 4,2 neliökilometriä. Se on 3,5 kilometriä pitkä ja 2,4 kilometriä leveä. Järven ympäristö on melko alavaa maata. Järven itäpuolelta sen ohittaa pohjois-etelä- suuntainen harjujakso, josta Ajosharju sijaitsee järven kohdalla. Länsiranta nousee loivasti länteen jättäen järven painaumaan. Sen länsirannasta kohoaa selvästi vain Kuoppaniemestä nouseva 30 metrin korkeuteen kohoava nimetön mäki.
Järvessä on laskettu olevan 38 saarta. Niiden yhteispinta-ala on 31 hehtaaria, mikä on noin 7 % järven kokonaispinta-alasta. Saarista Peltosaari, Kohosaari, Tervasaari, Selkisaari, Jokisaari ja Latosaari ovat yli hehtaarin suuruisia, 21 ovat yli aarin ja loput 11 ovat alle aarin kokoisia. Muita nimettyjä saaria ovat esimerkiksi Latosaaren vieressä Huvilasaari, sekä Mikonsaari, Koivukari ja Raatosaari, Kotiniemen lähellä Loukkusaari ja Koivuniemensaari, ja luoteisosassa Kokkosaari ja Mertasaari.
Järvi on luodattu ja siitä on julkaistu syvyyskartat. Sen tilavuus on 12 miljoonaa kuutiometriä eli 0,012 kuutiokilometriä. Järven keskisyvyys on 2,9 metriä ja suurin syvyys on 10,7 metriä. Syvin kohta sijaitsee Peltosaaren ja Kohosaaren välisen salmen pohjoispuolella. Muita lähes kymmenmetrisiä syvänteitä sijaitsee esimerkiksi järven kaakkoisosassa, Huvilasaaren pohjoispuolella, Kuoppaniemen edustalla ja järven pohjoisosan lahden kapeikossa.
Järven rantaviivan pituus on 25 kilometriä, josta saarten rantaviivan yhteispituus on 9 kilometriä. Sen rannat ovat silmämäärin puolet peltomaata ja loput metsämaata. Soistuneita rantoja on vain vähän. Järven itärantaan Ajosharjulle ulottuu Vilppulan taajaman asutusta, mutta muualla se on pääasiassa haja-asutusta tai vapaa-ajan asutusta. Kotiniemessä sijaitsee Vilppulan vankila, joka on perustettu vuonna 1988. Vankila-alue on entistä Kotiniemen kasvatuslaitosta, joka on Museoviraston suojelemaa.
Vesistösuhteet

Järvi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Ruoveden alueella (35.33), jonka Ajosjärven valuma-alueeseen (35.335) järvi kuuluu. Järven vedenpinnan korkeus on 97,9 metriä mpy. Järvi saa kaiken veden omalta valuma-alueeltaan, koska se on osa vesistönsä latvavesiä.
Ajosjärven valuma-alueella on kuusi yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Huhtilammi (9 ha), joka laskee Huhtipuroa myöten järven pohjoispäähän ja jonka valuma-alueella ovat myös Kurkkujärvi (23 ha), Valkeislammi (2 ha) ja Soutuanlammi (4 ha). Iso Kangasjärvi (43 ha) laskee Ajosjärven itärantaan Peltosaaren kohdalla ja Likasenlammi (5 ha) sen lounaisrantaan. Järven laskuoja lähtee sen kaakkoisrannasta ja se laskee 350 metrin jälkeen Ruoveden Huutoselän Mäkitalonlahteen, Kirkkosalmen suun lähelle.
Jonne Aaronin diskografia

| 0 | 1 | 2 |
| --- | --- | --- |
 Jonne Aaron vuonna 2013.
Julkaisut
| ↙Studioalbumit | 3 |  |
| ↙EP:t | 1 |  |
| ↙Singlet | 14 |  |
| ↙Musiikkivideot | 5 |  |
Suomalaisen laulajan ja lauluntekijän Jonne Aaronin diskografia koostuu kolmesta studioalbumista, yhdestä EP:stä, 13 singlestä ja neljästä musiikkivideosta. Tämän lisäksi hän on vieraillut muiden artistien kappaleilla ja esiintynyt useilla eri julkaisuilla.
Jonne Aaron aloitti musiikkiuransa Negative-yhtyeessä vuonna 1997. Yhtye julkaisi viisi studioalbumi, ja sen levyjä on myyty Suomessa yhteensä yli 100 000 kappaletta. Vuonna 2003 Jonne Aaronin cover-versio Pelle Miljoona & 1980 -yhtyeen kappaleesta ”Tahdon rakastella sinua” julkaistiin singlenä Jalometallia-kokoelmalevyltä. Vuonna 2012 hänet nähtiin Vain elämää -musiikkiohjelman ensimmäiselle tuotantokaudella. Jonne Aaronin ohjelmassa esittämät kappaleet julkaistiin EP:nä, ja niistä alun perin Kaija Koon levyttämä ”Kylmä ilman sua” nousi latauslistan kolmanneksi ja singlelistan kahdeksanneksi.
Negative jäi tauolle alkuvuodesta 2013, jonka jälkeen Jonne Aaron siirtyi soolouralle. Hänen debyyttialbuminsa Onnen vuodet julkaistiin Warner Music Finlandin kautta 26. huhtikuuta 2013, ja se nousi Suomen virallisen albumilistan kärkeen. Levyä on myyty yli 20 000 kappaletta eli platinaa. Albumilta julkaistiin kaksi singleä. Jonne Aaronin toinen studioalbumi Risteyksessä julkaistiin 31. lokakuuta 2014, ja se nousi albumilistan sijalle neljä. Levy ylitti kultarajan, ja sitä on myyty yli 10 000 kappaletta. Albumilta julkaistiin neljä singleä. ”Yksin” ja ”Ota mut” nousivat radiosoittolistan ensimmäiselle ja kolmannelle sijalle, ja molemmat kappaleet ovat striimanneet kultaa. Myös ”Kirosanoja” nousi radiosoittolistan neljänneksi.
Jonne Aaronin kolmas studioalbumi Tiikerin raidat julkaistiin 10. toukokuuta 2019, ja se nousi albumilistan viidenneksi. Fyysisellä albumilistalla se nousi kolmanneksi. Levyltä julkaistiin viisi singleä, joista neljä nousi radiosoittolistalle. Loppuvuodesta 2019 Jonne Aaronin levytyssopimus Warner Musicin kanssa päättyi, jonka jälkeen hän solmi uuden sopimuksen Kaiku Entertainmentin kanssa. Jonne Aaron on sittemmin julkaissut neljä uutta singleä, joista ”Ota syliin ja suutele mua” nousi radiosoittolistan toiselle sijalle.
Studioalbumit

| Nimi | Julkaisutiedot | Lista> Albumilista | Myynti |
| --- | --- | --- | --- |
| Onnen vuodet |  Julkaistu: 26. huhtikuuta 2013  Formaatti: CD, digitaalinen  Levy-yhtiö: Warner Music Finland | 1 | 20 000 + (platinalevy)  |
| Risteyksessä |  Julkaistu: 31. lokakuuta 2014  Formaatti: CD, digitaalinen  Levy-yhtiö: Warner Music Finland | 4 | 10 000 + (kultalevy) |
| Tiikerin raidat |  Julkaistu: 10. toukokuuta 2019  Formaatti: CD, digitaalinen  Levy-yhtiö: Warner Music Finland | 5 |  |
EP:t

| Nimi | Julkaisutiedot | Lista> Albumilista |
| --- | --- | --- |
| Vain elämää |  Julkaistu: 20. joulukuuta 2012  Levy-yhtiö: Warner Music Finland  Formaatti: digitaalinen | – |
Singlet

| Vuosi | Nimi | Lista> Singlelista | Lista> Latauslista | Lista> Striimaus- lista | Lista> Radiolista | Albumi |
| --- | --- | --- | --- | --- | --- | --- |
| 2003 | "Tahdon rakastella sinua" | – | – | – | – | Jalometallia |
| 2013 | "Taivas itkee hiljaa" | – | 16 | – | 35 | Onnen vuodet |
| 2013 | "Ihanaa elämää" | – | – | – | 86 | Onnen vuodet |
| 2014 | "Yksin" | – | 2 | 18 | 1 | Risteyksessä |
| 2015 | "Ota mut" | – | 19 | 86 | 3 | Risteyksessä |
| 2015 | "Kirosanoja" | – | – | – | 4 | Risteyksessä |
| 2015 | "Ei tää rakkautta oo" | – | – | – | 19 | Risteyksessä |
| 2015 | "Mitä sä ajattelet (anna sun äänesi kuulua)"  (mukana Jeremy Folderol) | – | – | – | 42 | Tiikerin raidat |
| 2016 | "Rooma" | – | – | – | 48 | Tiikerin raidat |
| 2017 | "Vihan sokaisema" | – | – | – | 25 | Tiikerin raidat |
| 2018 | "Kun jätät minua" | – | – | – | 87 | Tiikerin raidat |
| 2019 | "Tiikerin raidat" | – | – | – | – | Tiikerin raidat |
| 2021 | "Ota syliin ja suutele mua" | – | – | – | 2 |  |
| 2021 | "Olettamuksia" | – | – | – | 5 |  |
| 2022 | "Sitten kun" | – | – | – | 23 |  |
| 2023 | "Sydämen äänet" | – | – | – | 24 |  |
Singlet > Vierailijana

| Vuosi | Nimi | Lista> Singlelista | Lista> Latauslista | Lista> Striimaus- lista | Lista> Radiolista | Albumi |
| --- | --- | --- | --- | --- | --- | --- |
| 2012 | "Anna mä meen" (Cheek, mukana Jonne Aaron) | 1 | 1 | – | 12 | Sokka irti |
Singlet > Muut listasijoitukset

| Vuosi | Nimi | Lista> Singlelista | Lista> Latauslista | Lista> Striimaus- lista | Lista> Radiolista | Albumi |
| --- | --- | --- | --- | --- | --- | --- |
| 2012 | "Kylmä ilman sua" | 8 | 3 | – | – | Vain elämää |
| 2012 | "Satulinna" | 20 | 27 | – | – | Vain elämää |
| 2012 | "Lintu ja lapsi" | – | 10 | – | – | Vain elämää jatkuu |
Musiikkivideot

| Vuosi | Nimi | Ohjaus | Viitteet |
| --- | --- | --- | --- |
| 2013 | ”Taivas itkee hiljaa” | Ville Juurikkala |  |
| 2014 | ”Yksin” | Ville Juurikkala |  |
| 2015 | ”Ota mut” | Ville Juurikkala |  |
| 2019 | ”Tiikerin raidat” | Ville Juurikkala |  |
| 2021 | ”Olettamuksia” |  |  |
Muut julkaisut

| Vuosi | Kappale | Albumi | Viitteet |
| --- | --- | --- | --- |
| 2015 | ”Tyhjää” | Backseat of a Mustang, Vol. 2 |  |
| 2019 | "Sano että jäät" (Suvi Teräsniska & Jonne Aaron) | Ihmisen poika |  |
Jukurit kaudella 2001–2002

Mikkelin Jukurit lähti toiseen Mestis-kauteensa ennakkosuosikkina ja hallitsevana mestarina. Otteluohjelma oli tiiviimpi kuin muilla Mestis-joukkueilla, sillä kauteen mahtui myös kansainvälisiä otteluita Continental Cupissa. Jukurit sijoittui lopulta Continental Cupissa neljänneksi ja voitti jälleen Mestiksen mestaruuden. Jukurit vei myös Mestiksen runkosarjan nimiinsä.
Ennakkoasetelmat

Valmennuskolmikko Risto Dufva, Pekka Lipiäinen ja Jussi Kari jatkoivat menestyksekästä työtään. Mestaruuteen vuonna 2001 yltänyt joukkue sen sijaan vaihtui suurelta osin. Koko maalivahtiosasto uudistui täysin. Tero Leinosen siirryttyä JYPin paitaan maalivahdeiksi hankittiin Tommi Nikkilä ja Jussi Reiskanen.
Uusia kasvoja olivat muun muassa puolustajat Kim Vähänen, Ville Hyrkäs ja Jari Korhonen sekä hyökkääjät Mikko Liukkonen, Miikka Männikkö ja Jarno Honkonen.  Lisäksi Pekka Saarenheimo, Jarmo Jokila ja Mikko Viitanen kävivät lainamiehenä hakemassa vauhtia uralleen Jukureista.  Edelliskauden mestarijoukkueesta oli siirtynyt SM-liigaan nippu runkopelaajia, etenkin puolustuksesta.
Ottelut Mestiksessä > Harjoitusottelut

Jukurit pelasi ennen sarjan alkua yksitoista harjoitusottelua. Ottelut pelattiin varsin nimekkäitä joukkueita vastaan, muun muassa tuleva Euroopan mestari ja KHL-joukkue Metallurg Magnitogorsk kävi hakemassa Kalevankankaalta 3-8 –vierasvoiton.
Jukureiden harjoituskausi alkoi kahden ottelun Tšekin kiertueella, jossa joukkue kohtasi HC Kladnon ja SK Kadaňin. Jukurit voitti Kladnon 3-5. SK Kadaňia vastaan pelattiin poikkeuksellisesti neljä erää ja ottelu päättyi tasan 4-4. Kotijoukkueella oli ottelussa kuusi kentällistä pelaajia, joita se halusi kokeilla. Jukurit puolestaan pelasi viidellä hyökkäysketjulla ja neljällä pakkiparilla. Tšekissä otteluita markkinoitiin ovelasti vaihtamalla Jukurit Mikkeli ottelumainokseen Jokerit Helsingiksi.
Harjoitusotteluita pelattiin myös Suomessa ennen runkosarjan alkua. Jukurit onnistui voittamaan Grasshoppin, KalPan, KooKoon ja Diskoksen. Myös JYPn kanssa käytiin tiukka vääntö, joka päättyi jyväskyläläisten hyväksi 3-4. Harjoitusotteluissa Jukureiden parhaisiin pistemiehiin lukeutuivat Mikko Liukkonen, Mikko Hakkarainen ja Jari Korhonen.
Ottelut Mestiksessä > Runkosarja

Mestiksen runkosarja alkoi Jukureiden osalta 19.9.2001 tasapelillä Vaasassa Sportia vastaan. Tämän jälkeen joukkue voitti TuTon kauden ensimmäisessä kotiottelussa, Kalevankankaalle oli löytänyt yleisöä noin 1 300 katsojaa.
Lokakuussa Mikkelissä järjestetty Continental Cupin toinen kierros oli kova rasitus Jukureille ja vauhti Mestiksessä alkoi hyytyä. Joukkue kärsi myös loukkaantumisista ja suurin osa Mestis-otteluista venyi jatkoajalle. Jukurit voitti Hermeksen ja Forssan Palloseuran jatkoajalla, jonka jälkeen oli taas aika kohdata kansainvälisiä vastustajia.
Jukurit oli Oslon turnauksen jälkeen hyvin väsynyt. Rivien harvennuttua  vauhtia kävivät kokeilemassa myös Kärppien juniorit Janne Jokila ja Pekka Saarenheimo. Jukurit hävisi vielä ennen joulutaukoa muun muassa Vaasassa 2-7 ja Hippoksella 2-0. Tappio Vaasassa Sportia vastaan on Jukureiden historian suurinumeroisin. Kaikesta huolimatta Jukurit pääsi kuitenkin sarjajohdossa joulutauolle.
Saarenheimo ja Jokila poistuivat Jukureiden vahvuudesta joulutauolla, myös monet loukkaantumisen parantuivat ja joukkue oli jälleen valmiina taistoon.
Jukurit pelasi joulutauon jälkeen neljä voitokasta Mestis-ottelua, ennen kuin joukkue matkusti tammikuun puolivälissä Sveitsiin Continental Cupin finaaliturnaukseen.
Jukureissa miltei koko alkukauden lainalla ollut ja Zürichin turnauksen parhaana puolustajana palkittu Mikko Viitanen suuntasi turnauksen jälkeen takaisin Bluesin riveihin.  Viitasen jättämän aukon jukuripuolustuksesta paikkasi Tommi Kovanen. Jukureiden viime kauden paras pakki siirtyi takaisin Mikkeliin pelattuaan alkukauden Italiassa.
Monien mielestä alle tasonsa pelannut kolmosketju (Männikkö – Honkonen – Laakso) nousi ratkaisevaan rooliin juuri pudotuspelien kynnyksellä.
Jukurit voitti Mestiksen runkosarjan lopulta kahdeksan pisteen erolla ennen KooKoota. Paras pistemies oli Mikko Liukkonen saldolla 26+28. Kyseessä oli Jukureiden yhden kauden maaliennätys. Liukkonen oli runkosarjan pistepörssin toinen, korkeammalle ei ole yksikään jukuripelaaja toistaiseksi yltänyt.